J. Pataky, poslanec: (2003-02-26):
Rozhodne nie je opomenuteľná ani tá skutočnosť, že po 50 rokoch činnosti Policajného zboru by sa vzniesli do činnosti niektoré nové prvky do vykonávania skúšok z odbornej spôsobilosti žiadateľov o vodičské oprávnenia pri zachovanom štátnom dozore a kontrole štátnymi orgánmi a ich vykonávaní. Základným koncepčným zámerom na splnenie týchto úloh je oddeliť výkon štátnej správy zabezpečený útvarmi Policajného zboru od výkonu policajnej služby. Jeho účelom je zároveň dosiahnuť odbremenenie Policajného zboru od činnosti, ktoré vykonáva nad rámec policajnej služby, a sústrediť sily a prostriedky na plnenie náročnejších úloh Policajného zboru. Jednou z činností Policajného zboru je aj zabezpečovanie vykonávania skúšok z odbornej spôsobilosti žiadateľov o vodičské oprávnenie v zmysle príslušných ustanovení zákona Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Navrhovanou zmenou zákona sa presúva zabezpečovanie vykonávania skúšok z odbornej spôsobilosti žiadateľov o vodičské oprávnenie z pôsobnosti Policajného zboru do pôsobnosti jedinej právnickej osoby, neštátnej organizácie, čo je nový kvalitatívny prvok vykonávania tejto činnosti. Licenciu na zabezpečenie skúšok z odbornej spôsobilosti žiadateľov o vodičské oprávnenie neštátnej organizácii bude udeľovať Ministerstvo vnútra Slovenskej republiky. Zároveň bude vykonávať štátny dozor na tomto úseku, zabezpečovať skúšky žiadateľov o získanie preukazu skúšobného komisára a schvaľovať skúšobné testy na skúšky žiadateľov o vodičské oprávnenie. Poverená neštátna organizácia na vlastné náklady bude zabezpečovať vykonávanie skúšok z odbornej spôsobilosti žiadateľov o vodičské oprávnenie podľa všeobecne záväzných právnych predpisov a podmienok uvedených v licencii. Prijatím navrhovaného zákona zmenou vecnej pôsobnosti orgánov Policajného zboru a zmenou spôsobu platenia za vykonávanie skúšok z odbornej spôsobilosti žiadateľov o vodičské oprávnenie dôjde pomerne k podstatným zmenám príslušne všeobecne záväzných právnych predpisov. Je to dané skutočnosťou, že presúvané činnosti sú doposiaľ upravené iba internými predpismi v rámci Policajného zboru a tieto je potrebné ustanoviť vo všeobecne záväzných právnych predpisoch. Presun zabezpečovania vykonávania skúšok z odbornej spôsobilosti žiadateľov o vodičské oprávnenie z pôsobnosti Policajného zboru do pôsobnosti poverenej neštátnej organizácie je v súlade s Ústavou Slovenskej republiky a je zlučiteľný a porovnateľný so systémami, ktoré existujú v štátoch Európskej únie. Presunom kompetencie zabezpečovania skúšok žiadateľov o vodičské oprávnenia na poverenú neštátnu organizáciu sa v rámci celej Slovenskej republiky predpokladá vytvorenie 120 nových pracovných miest, ktorým mzdové ohodnotenie zabezpečí táto neštátna organizácia. Prijatie novely zákona nevyžaduje organizačné zmeny v rámci Ministerstva vnútra Slovenskej republiky a v Policajnom zbore. Predpokladá sa na Prezídiu Policajného zboru – štruktúrne služby dopravnej polície – zmeniť náplň činnosti 2 policajtov doteraz zaradených na úseku zabezpečovania skúšok. Štátny dozor krajského dopravného inšpektorátu by bol zmenený na kontrolu vykonávania skúšok so skúšobnými komisármi. Bol by zabezpečovaný bez zmeny systematizovaného stavu krajského dopravného inšpektorátu poverením policajtov popri vykonávaní inej systematizovanej činnosti. Pri tomto by bolo možné využiť skúsenosti najmä tých policajtov, ktorí sú držiteľmi preukazu skúšobného komisára. Parlament Slovenskej republiky schválil zákon Národnej rady Slovenskej republiky č. 441/2001 Z. z. o presune niektorých pôsobností z Policajného zboru na okresné a krajské úrady v znení neskorších predpisov. Tým sa vytvorili podmienky od 1. júla 2004 na to, aby sa 146 policajtov zabezpečujúcich prejednávanie priestupkov presunulo do priameho výkonu služby. V prípade presunov zabezpečovania skúšok z odbornej spôsobilosti žiadateľov o vodičské oprávnenie na poverenú organizáciu od 1. januára 2004 sa uvoľní ďalší počet policajtov pre výkon služby. Potom zostane 75 policajtov, s ktorými sa predpokladá, že budú vykonávať výmeny tabuliek s evidenčnými číslami a vykonávať potrebné úkony na evidenciu vozidiel. V návrhu novely zákona sa navrhuje, že za vykonanie skúšky z odbornej spôsobilosti bude žiadateľ platiť priamo poverenej organizácii. Táto platba by mala byť príjmom poverenej neštátnej organizácie na pokrytie všetkých prevádzkových mzdových nákladov, ako i nákladov na prevádzku novovybudovaných detských dopravných ihrísk, sídlisk, skúšobných centier. Doposiaľ platba za vykonanie skúšky z odbornej spôsobilosti žiadateľov o vodičské oprávnenie sa vykonávala správnym poplatkom v kolkových známkach. Uvedený spôsob platby sa navrhuje zrušiť z dôvodu, že poverená neštátna organizácia nie je podľa zákona o správnych poplatkoch oprávnená vyberať správne poplatky. Výpadok z príjmovej časti štátneho rozpočtu bude čiastočne kompenzovaný tým, že sa predpokladá aj vytvorenie 120 nových pracovných miest bez nároku na výdavky na ich zriadenie. Za takto zamestnané osoby potom štát nemusí platiť povinné odvody a vynakladať ďalšie finančné prostriedky na vyplácanie príslušný úrad nezamestnanosti alebo sociálne zabezpečenie. A v poslednom rade nezanedbateľným je i skutočnosť, že po schválení nového zákona sa vytvoria podmienky na presun časti policajtov do priameho výkonu služby a nebude potrebné vytvárať nové pracovné miesta pre policajtov, čo by v tomto prípade predstavovalo náklady 96 mil. korún ročne zo štátneho rozpočtu. Vážené panie poslankyne, vážení páni poslanci, vás prosím o podporu tohto návrhu skupiny poslancov na novelizáciu zákona č. 315/1996 Z. z. Ďakujem.